Coronavirus: देश में उपचाराधीन मरीजों की संख्या पिछले 242 दिनों में सबसे कम
Coronavirus in India: राष्ट्रीय स्तर पर मरीजों के स्वस्थ होने की दर 98.19 फीसदी है, जो कि मार्च 2020 से सबसे ज्यादा है। पिछले 24 घंटे में उपचाराधीन मरीजों की संख्या में 1,155 मामलों की कमी हुई।
नई दिल्ली. देश में पिछले 24 घंटे में कोविड-19 के 13,451 नए मामले सामने आए, जिसके बाद संक्रमितों की कुल संख्या बढ़कर 3,42,15,653 हो गई। वहीं, इलाज करा रहे मरीजों की संख्या घटकर 1,62,661 हो गई है, जो कि पिछले 242 दिनों में सबसे कम है। केन्द्रीय स्वास्थ्य मंत्रालय की ओर से जारी किए गए आंकड़ों के अनुसार, संक्रमण से 585 और लोगों की मौत के बाद मृतकों की संख्या बढ़कर 4,55,653 हो गई।स्वास्थ्य मंत्रालय के अनुसार, देश में लगातार पिछले 33 दिन से कोविड-19 के दैनिक मामले 30,000 से कम आ रहे हैं और पिछले 122 दिन से दैनिक मामले 50,000 से कम हैं। मंत्रालय ने बताया कि देश में कोविड-19 के उपचाराधीन मरीजों की संख्या कुल मामलों का 0.48 प्रतिशत है। वहीं राष्ट्रीय स्तर पर मरीजों के स्वस्थ होने की दर 98.19 फीसदी है, जो कि मार्च 2020 से सबसे ज्यादा है। पिछले 24 घंटे में उपचाराधीन मरीजों की संख्या में 1,155 मामलों की कमी हुई।देश में पिछले 24 घंटे में संक्रमण से 585 लोगों की मौत हुई, जिनमें से 482 मरीजों की मौत केरल और 32 मरीजों की मौत महाराष्ट्र में हुई। देश में अब तक कुल 4,55,653 मरीजों की मौत हुई है, जिनमें से 1,40,060 लोगों की मौत महाराष्ट्र में, 38,024 लोगों की मौत कर्नाटक में, 36,048 लोगों की मौत तमिलनाडु में, 29,355 लोगों की मौत केरल में, 25,091 लोगों की मौत दिल्ली में, 22,899 लोगों की मौत उत्तर प्रदेश में और 19,081 लोगों की मौत पश्चिम बंगाल में हुई। मृतकों में से 70 फीसदी मरीज अन्य गंभीर बीमारियों से भी ग्रस्त थे।